FI Euroopan unionin virallinen lehti L 87/387

KOMISSION DELEGOITU ASETUS (EU) 2017/587,

annettu 14 päivänä heinäkuuta 2016,

rahoitusvälineiden markkinoista annetun Euroopan parlamentin ja neuvoston asetuksen (EU) N:o 600/2014 täydentämisestä teknisillä sääntelystandardeilla, jotka koskevat kauppapaikoille ja sijoituspalveluyrityksille osakkeiden, talletustodistusten, pörssilistattujen rahastojen, todistusten ja muiden samankaltaisten rahoitusvälineiden osalta asetettavia avoimuusvaatimuksia sekä velvoitteita toteuttaa liiketoimia tietyillä osakkeilla kauppapaikassa tai kauppojen sisäisen toteuttajan välityksellä

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon rahoitusvälineiden markkinoista sekä asetuksen (EU) N:o 648/2012 muuttamisesta 15 päivänä toukokuuta 2014 annetun Euroopan parlamentin ja neuvoston asetuksen (EU) N:o 600/2014 (1) ja erityisesti sen 4 artiklan 6 kohdan, 7 artiklan 2 kohdan, 14 artiklan 7 kohdan, 20 artiklan 3 kohdan, 22 artiklan 4 kohdan ja 23 artiklan 3 kohdan,

sekä katsoo seuraavaa:

(1) Laaja avoimuus on olennaisen tärkeää sen varmistamiseksi, että sijoittajat saavat riittävästi tietoa osakkeita, talletustodistuksia, pörssilistattuja rahastoja, todistuksia ja muita samankaltaisia rahoitusvälineitä koskevien todellisten ja mahdollisten liiketoimien tosiasiallisesta määrästä riippumatta siitä, toteutetaanko liiketoimet säännellyillä markkinoilla, monenkeskisissä kaupankäyntijärjestelmissä, kauppojen sisäisten toteuttajien välityksellä vai näiden järjestelmien ulkopuolella. Laajalla avoimuudella olisi varmistettava myös, että likviditeetin hajaantuminen ei heikennä eri kauppapaikoissa kaupankäynnin kohteina oleviin tiettyihin rahoitusvälineisiin liittyvää hinnanmuodostusprosessia eikä aiheuta siten haittaa sijoittajille.

(2) Samalla on olennaisen tärkeää tunnustaa, että joissakin olosuhteissa olisi voitava myöntää vapautuksia kauppaa edeltävistä avoimuusvaatimuksista tai lykkäyksiä kaupan jälkeisten avoimuusvaatimusten soveltamiseen, jotta vältettäisiin likviditeetin heikentyminen tahattomana seurauksena vaatimuksista, joissa edellytetään toimeksiantojen ja liiketoimien julkistamista ja näin ollen myös riskipositioiden julkistamista. Sen vuoksi on aiheellista täsmentää, missä olosuhteissa voidaan myöntää vapautuksia kauppaa edeltävistä avoimuusvaatimuksista ja lykkäyksiä kaupan jälkeisten avoimuusvaatimusten soveltamiseen.

(3) Tämän asetuksen säännökset ovat tiiviisti sidoksissa toisiinsa, sillä ne koskevat avoimuusvaatimuksia, joita sovelletaan kauppapaikkoihin ja sijoituspalveluyrityksiin osakkeiden, talletustodistusten, pörssilistattujen rahastojen, todistusten ja muiden samankaltaisten rahoitusvälineiden osalta. Jotta varmistettaisiin, että nämä säännökset, joiden pitäisi tulla voimaan samaan aikaan, ovat linjassa keskenään ja jotta sidosryhmien ja erityisesti asianomaisten velvoitteiden soveltamisalaan kuuluvien henkilöiden olisi helpompi saada näistä säännöksistä kattava käsitys keskitetysti, on suotavaa, että kyseiset säännökset sisällytetään yhteen asetukseen.

(4) Jos toimivaltaiset viranomaiset myöntävät vapautuksia kauppaa edeltävistä avoimuusvaatimuksista tai antavat luvan lykätä kaupan jälkeisten avoimuusvaatimusten soveltamista, niiden pitäisi kohdella kaikkia säänneltyjä markkinoita, monenkeskisiä kaupankäyntijärjestelmiä ja kauppapaikkojen ulkopuolella kauppaa käyviä sijoituspalveluyrityksiä tasapuolisesti ja syrjimättömästi.

(5) On aiheellista selventää joitakin teknisiä termejä. Kyseiset termit on tarpeen määritellä sen varmistamiseksi, että tässä asetuksessa olevia säännöksiä sovelletaan unionissa yhdenmukaisesti, mikä myötävaikuttaisi finanssimarkkinoiden yhteisen sääntökirjan laatimiseen unionissa. Näiden puhtaasti toiminnallisten määritelmien tarkoituksena on vahvistaa oman pääoman ehtoisia ja niiden kaltaisia rahoitusvälineitä koskevat avoimuusvaatimukset, ja niillä pitäisi ainoastaan helpottaa tämän asetuksen ymmärtämistä.

(6) Asetuksessa (EU) N:o 600/2014 avoimuusjärjestelmä ulotetaan koskemaan oman pääoman ehtoisten kaltaisia rahoitusvälineitä kuten talletustodistuksia, pörssilistattuja rahastoja ja todistuksia, sekä osakkeita ja muita oman pääoman ehtoisten kaltaisia rahoitusvälineitä, joilla käydään kauppaa ainoastaan monenkeskisessä kaupankäyntijärjestelmässä. Kattavan ja yhtenäisen avoimuusjärjestelmän luomiseksi on tarpeen kalibroida sellaisten kauppaa edeltävien tietojen sisältö, jotka kauppapaikkojen on julkistettava.

(7) Kauppapaikan, joka käyttää tarjouspyyntöjärjestelmää, olisi julkistettava ainakin sitovat osto- ja myyntihinnat tai toteutuskelpoiset kiinnostuksen ilmaukset sekä näitä hintoja vastaava syvyys viimeistään sinä ajankohtana, jona pyynnön esittäjä pystyy toteuttamaan liiketoimen järjestelmän sääntöjen mukaisesti. Näin pyritään varmistamaan, että jäsenet tai osapuolet, jotka antavat hintatarjouksensa ensimmäiseksi pyynnön esittäjälle, eivät joudu epäedulliseen asemaan.

(8) Erityistä menetelmää ja tietoja, jotka tarvitaan laskelmien suorittamiseen oman pääoman ehtoisiin ja niiden kaltaisiin rahoitusvälineisiin sovellettavan avoimuusjärjestelmän tarkentamiseksi, olisi sovellettava yhdessä kauppapaikoille, hyväksytyille julkistamisjärjestelyille ja konsolidoitujen kauppatietojen tarjoajille avoimuuden vuoksi ja muita laskelmia varten osoitettavien tietopyyntöjen sisältöön ja esittämistiheyteen liittyvien yhteisten osien kanssa, jotka vahvistetaan xxx annetussa komission delegoidussa asetuksessa (EU) 2017/577 (2),

(9) Asetuksella (EU) N:o 600/2014 perustettu kauppaa edeltävän ja kaupan jälkeisen vaiheen avoimuusjärjestelmä olisi sovitettava asianmukaisesti markkinan mukaiseksi, ja sitä olisi sovellettava yhdenmukaisella tavalla koko unionissa. Erityisesti on huomattava, ettei likviditeetillä mitattuina merkittävimpien markkinoiden, kooltaan suurten toimeksiantojen kokojen ja vakioitujen markkinakokojen staattinen määrittäminen antaisi riittävää mahdollisuutta ottaa huomioon oman pääoman ehtoisiin ja niiden kaltaisiin rahoitusvälineisiin vaikuttavien kaupankäyntimallien säännöllisiä muutoksia. Sen vuoksi on olennaisen tärkeää vahvistaa suoritettavat tarpeelliset laskelmat, mukaan luettuina niiden suorittamisessa huomioon otettavat ajanjaksot ja ajanjaksot, joiden aikana näiden laskelmien tulokset ovat sovellettavissa, sekä laskentamenetelmät ja laskelmien suorittamisesta vastaavan toimivaltaisen viranomaisen yksilöiminen sen mukaisesti, mitä xxx annetussa komission delegoidussa asetuksessa (EU) 2017/571 (3) säädetään asianomaisen toimivaltaisen viranomaisen määrittämisestä asetuksen (EU) N:o 600/2014 26 artiklaa sovellettaessa. Markkinavääristymien välttämiseksi laskentajaksoilla olisi tältä osin varmistettava, että järjestelmän merkityksellisiä kynnysarvoja päivitetään asianmukaisin väliajoin, jotta ne heijastaisivat markkinaolosuhteita. Lisäksi on aiheellista säätää laskelmien tulosten keskitetystä julkistamisesta, jotta laskelmat voitaisiin antaa unionissa yhdessä paikassa helppokäyttöisellä tavalla rahoitusmarkkinoiden kaikkien osapuolten ja toimivaltaisten viranomaisten saataville. Tätä varten toimivaltaisten viranomaisten olisi annettava laskelmiensa tulokset tiedoksi Euroopan arvopaperimarkkinaviranomaiselle, jäljempänä ’EAMV’, ja EAMV:n olisi julkistettava laskemat verkkosivustollaan.

(10) Jotta kauppaa edeltävien ja kaupan jälkeisten avoimuusvaatimusten määrittämiseen tarvittavat laskelmat voitaisiin suorittaa asetuksen (EU) N:o 600/2014 22 artiklan 1 kohdan mukaisesti, olisi määritettävä kyseisen asetuksen 22 artiklan 4 kohdan mukaisesti tietopyyntöjen sisältö ja esittämistiheys sekä se, missä muodossa ja määräajassa kauppapaikkojen, hyväksyttyjen julkistamisjärjestelyjen ja konsolidoitujen kauppatietojen tarjoajien on vastattava tällaisiin pyyntöihin. Asetuksen (EU) N:o 600/2014 22 artiklan 1 kohdan mukaisesti kerättyjen tietojen pohjalta suoritettujen laskelmien tulokset olisi julkistettava, jotta ne voitaisiin antaa markkinaosapuolille tiedoksi ja jotta kauppaa edeltävä ja kaupan jälkeinen avoimuus voitaisiin saavuttaa käytännössä. Lisäksi on aiheellista säätää laskelmien tulosten keskitetystä julkistamisesta, jotta laskelmat voitaisiin antaa unionissa yhdessä paikassa helppokäyttöisellä tavalla rahoitusmarkkinoiden kaikkien osapuolten ja toimivaltaisten viranomaisten saataville. Tätä varten toimivaltaisten viranomaisten olisi annettava laskelmien tulokset EAMV:lle tiedoksi, ja EAMV:n olisi julkistettava laskemat verkkosivustollaan.

(11) Toisin kuin osakkeiden, talletustodistusten, todistusten ja muiden samankaltaisten rahoitusvälineiden tapauksessa keskimääräinen päivävaihto ei näytä olevan pörssilistattujen rahastojen osalta asianmukainen korvaava indikaattori kalibroitaessa suuren koon kynnysarvoja. Näiden rahoitusvälineiden osalta keskimääräinen päivävaihto ei heijasta todellista likviditeettiä, koska pörssilistattuihin rahastoihin liittyvät luomis- ja lunastusmekanismit antavat mahdollisuuden käyttää ylimääräistä näkymätöntä likviditeettiä. Säännösten kiertämisriskin vähentämiseksi on myös tärkeää, että kahdella pörssilistatulla rahastolla, joilla on sama kohde-etuus, on myös sama suuren koon kynnysarvo riippumatta siitä, ovatko niiden keskimääräiset päivävaihdot samanlaiset. Sen vuoksi kaikkia pörssilistattuja rahastoja varten olisi vahvistettava yksi suuren koon kynnysarvo, jota olisi sovellettava rahastojen kohde-etuudesta tai likviditeetistä riippumatta.

(12) Tiedot, jotka on annettava saataville mahdollisimman reaaliaikaisesti, olisi annettava saataville niin pian kuin on teknisesti mahdollista olettaen, että asianomaisen henkilön toiminta on riittävän tehokasta ja henkilö on sijoittanut riittävästi varoja järjestelmiin. Tietojen julkistamisen lähellä pisintä määrättyä määräaikaa olisi rajoituttava poikkeustapauksiin, joissa käytettävissä olevat järjestelmät eivät anna mahdollisuutta julkistaa tietoja nopeammin.

(13) Sijoituspalveluyritysten olisi julkistettava kauppapaikan ulkopuolella toteutettuja liiketoimia koskevat yksityiskohtaiset tiedot hyväksytyn julkistamisjärjestelyn välityksellä. Sen vuoksi olisi vahvistettava tapa, jolla sijoituspalveluyritykset ilmoittavat liiketoimia koskevat yksityiskohtaiset tiedot hyväksytyille julkistamisjärjestelyille, ja kyseisiä säännöksiä olisi sovellettava yhdessä hyväksyttyihin julkistamisjärjestelyihin sovellettavien vaatimusten kanssa, jotka täsmennetään komission delegoidussa asetuksessa (EU) 2017/571.

(14) Sijoittajilla on oltava luotettavia ja ajankohtaisia tietoja rahoitusvälineisiin kohdistuvasta kaupankäynti-intressistä. Tiedot tietyntyyppisistä liiketoimista, kuten rahoitusvälineiden siirtämisestä vakuuksina, ei antaisi sijoittajille merkityksellistä tietoa rahoitusvälineeseen kohdistuvasta todellisesta kaupankäynti-intressistä. Jos sijoituspalveluyrityksiä vaadittaisiin julkistamaan tällaiset liiketoimet, se aiheuttaisi merkittäviä toiminnallisia haasteita ja kustannuksia parantamatta kuitenkaan hinnanmuodostusprosessia. Kauppapaikan ulkopuolella toteutettuja liiketoimia koskevia kaupan jälkeisiä avoimuusvaatimuksia olisi sen vuoksi sovellettava ainoastaan osakkeen, talletustodistuksen, pörssilistatun rahaston, todistuksen tai muun samankaltaisen rahoitusvälineen ostoon tai myyntiin. On olennaisen tärkeää, että tiettyjä liiketoimia, kuten sellaisia, joissa kyseisiä rahoitusvälineitä käytetään vakuudelliseen lainanantoon tai muihin tarkoituksiin, joissa rahoitusvälineiden osto ja myynti tapahtuvat muiden tekijöiden kuin rahoitusvälineen nykyhetken markkina-arvon perusteella, ei julkisteta, koska ne eivät vaikuta hinnanmuodostusprosessiin ja koska ne voisivat aiheuttaa sekaannusta sijoittajien keskuudessa ja estää parhaan toteutuksen.

(15) Kauppapaikan sääntöjen ulkopuolella toteutettavien liiketoimien osalta on olennaisen tärkeää selventää, kumman sijoituspalveluyrityksen on julkistettava liiketoimi tapauksissa, joissa liiketoimen molemmat osapuolet ovat unioniin sijoittautuneita sijoituspalveluyrityksiä, jotta varmistettaisiin, ettei liiketoimia julkisteta kahteen kertaan. Sen vuoksi vastuun liiketoimen julkistamisesta olisi aina kuuluttava myyvälle sijoituspalveluyritykselle, paitsi jos vain toinen vastapuolista on kauppojen sisäinen toteuttaja ja kyseinen vastapuoli on ostava yritys.

(16) Jos vain toinen vastapuolista on tietyn rahoitusvälineen osalta kauppojen sisäinen toteuttaja ja myös kyseisen rahoitusvälineen ostava yritys, sen olisi vastattava liiketoimen julkistamisesta, koska sen asiakkaat odottaisivat sen tekevän niin ja koska sillä olisi paremmat edellytykset täyttää kyseinen kenttä mainiten siinä olevansa kauppojen sisäisen toteuttajan asemassa. Kauppojen sisäisen toteuttajan olisi ilmoitettava toiselle osapuolelle liiketoimen julkistamisesta sen varmistamiseksi, että liiketoimi julkistetaan ainoastaan yhden kerran.

(17) On tärkeää säilyttää back-to-back-kauppoina toteutettujen liiketoimien julkistamista koskevat nykyiset standardit, jotta vältettäisiin yksittäisen liiketoimen julkistaminen useampana kauppana ja taattaisiin oikeusvarmuus sen osalta, mikä sijoituspalveluyritys vastaa liiketoimen julkistamisesta. Sen vuoksi kaksi keskenään täsmäävää kauppaa, jotka toteutetaan samaan aikaan ja samaan hintaan yhden välissä toimivan osapuolen kanssa, olisi julkistettava yhtenä liiketoimena.

(18) Avoimuutta koskevan uuden sääntelyjärjestelmän tehokkaan toiminnan varmistamiseksi on aiheellista säätää tiettyjen tietojen keräämisestä sekä likviditeetillä mitattuna merkittävimpien markkinoiden, kooltaan suurten toimeksiantojen kokojen, lykätyn julkistamisen kynnysarvojen ja vakioitujen markkinakokojen varhaisesta julkistamisesta.

(19) Johdonmukaisuuden vuoksi ja rahoitusmarkkinoiden sujuvan toiminnan varmistamiseksi on tarpeen, että tämän asetuksen säännöksiä ja asetuksen (EU) N:o 600/2014 säännöksiä sovelletaan samasta päivämäärästä. Tiettyjä tämän asetuksen säännöksiä olisi kuitenkin sovellettava asetuksen voimaantulopäivästä, jotta varmistettaisiin avoimuutta koskevan uuden sääntelyjärjestelmän tehokas toiminta.

(20) Tämä asetus perustuu teknisten sääntelystandardien luonnoksiin, jotka Euroopan arvopaperimarkkinaviranomainen, jäljempänä ’EAMV’, on toimittanut komissiolle.

(21) EAMV on järjestänyt avoimia julkisia kuulemisia tämän asetuksen perustana olevista teknisten sääntelystandardien luonnoksista, analysoinut niihin mahdollisesti liittyviä kustannuksia ja hyötyjä sekä pyytänyt lausunnon Euroopan parlamentin ja neuvoston asetuksen (EU) N:o 1095/2010 (4) 37 artiklalla perustetulta arvopaperimarkkina-alan osallisryhmältä,

ON HYVÄKSYNYT TÄMÄN ASETUKSEN:

I LUKU

YLEISTÄ

1 artikla

Määritelmät

Tässä asetuksessa tarkoitetaan

1) ’portfoliokaupalla’ vähintään viidellä eri rahoitusvälineellä toteutettavia liiketoimia, jotka sama asiakas toteuttaa samanaikaisesti yhtenä eränä tiettyyn viitehintaan;

2) ’give-up-liiketoimella’ tai ’give-in liiketoimella’ liiketoimea, jossa sijoituspalveluyritys siirtää asiakasliiketoimen toiselle sijoituspalveluyritykselle tai vastaanottaa asiakasliiketoimen toiselta sijoituspalveluyritykseltä kaupan jälkeistä käsittelyä varten;

3) ’arvopapereilla toteutettavalla rahoitustoimella’ delegoidun asetuksen (EU) 2017/577 3 artiklan 6 kohdassa määriteltyä arvopapereilla toteutettavaa rahoitustoimea;

4) ’kauppojen sisäisellä toteuttajalla’ Euroopan parlamentin ja neuvoston direktiivin 2014/65/EU (5) 4 artiklan 1 kohdan 20 alakohdassa määriteltyä sijoituspalveluyritystä.

2 artikla

Liiketoimet, jotka eivät vaikuta hinnanmuodostusprosessiin

(Asetuksen (EU) N:o 600/2014 23 artiklan 1 kohta)

Osakkeita koskeva liiketoimi ei vaikuta hinnanmuodostusprosessiin, jos jokin seuraavista edellytyksistä täyttyy:

a) liiketoimi toteutetaan sellaisen hinnan perusteella, joka lasketaan useina ajankohtina tietyn viitearvon mukaisesti, mukaan luettuina liiketoimet, jotka toteutetaan volyymipainotetun keskihinnan tai aikapainotetun keskihinnan perusteella;

b) liiketoimi on osa portfoliokauppaa;

c) liiketoimi on riippuvainen johdannaissopimuksen tai muun rahoitusvälineen ostosta, myynnistä, luomisesta tai lunastuksesta, jossa kaupan kaikki osat on toteutettava vain yhtenä eränä;

d) liiketoimen toteuttaa Euroopan parlamentin ja neuvoston direktiivin 2009/65/EY (6) 2 artiklan 1 kohdan b alakohdassa määritelty rahastoyhtiö tai Euroopan parlamentin ja neuvoston direktiivin 2011/61/EU (7) 4 artiklan 1 kohdan b alakohdassa määritelty vaihtoehtoisen sijoitusrahaston hoitaja, joka siirtää osakkeiden tosiasiallisen omistajuuden yhdeltä yhteissijoitusyritykseltä toiselle, eikä liiketoimen osapuolena ole sijoituspalveluyritystä;

e) liiketoimi on give-up-liiketoimi tai give-in-liiketoimi;

f) liiketoimen tarkoituksena on siirtää osakkeet vakuuksina kahdenvälisissä liiketoimissa tai keskusvastapuolen marginaali- tai vakuusvaatimusten yhteydessä tai osana keskusvastapuolen noudattamaa maksukyvyttömyyden hallinnointimenettelyä;

g) liiketoimi johtaa osakkeiden toimittamiseen vaihtovelkakirjalainojen, optioiden, katettujen optiotodistusten tai muiden vastaavien johdannaisten toteutuksen yhteydessä;

h) liiketoimi on arvopapereilla toteutettava rahoitustoimi;

i) liiketoimi toteutetaan kauppapaikan, keskusvastapuolen tai arvopaperikeskuksen sääntöjen ja menettelyjen mukaisesti selvittämättömiin liiketoimiin liittyvien korvausostojen suorittamiseksi Euroopan parlamentin ja neuvoston asetuksen (EU) N:o 909/2014 (8) mukaisesti.

II LUKU

KAUPPAA EDELTÄVÄ AVOIMUUS

1 jakso

Kauppapaikkojen kauppaa edeltävä avoimuus

3 artikla

Kauppaa edeltävät avoimuusvaatimukset

(Asetuksen (EU) N:o 600/2014 3 artiklan 1 ja 2 kohta)

1. Kauppapaikkaa ylläpitävien markkinoiden ylläpitäjien ja sijoituspalveluyritysten on julkistettava osto- ja myyntihintojen vaihteluväli sekä kyseisillä hinnoilla ilmenevä kaupankäyntihalukkuus. Tiedot on julkistettava niiden ylläpitämien kaupankäyntijärjestelmien tyypin mukaisesti liitteessä I olevassa taulukossa 1 vahvistetulla tavalla.

2. Edellä 1 kohdassa tarkoitettuja avoimuusvaatimuksia on sovellettava myös kaikkiin asetuksen (EU) N:o 600/2014 2 artiklan 1 kohdan 33 alakohdassa määriteltyihin ’toteutuskelpoisiin kiinnostuksen ilmauksiin’ kyseisen asetuksen 8 artiklan mukaisesti.

4 artikla

Merkittävin markkina likviditeetillä mitattuna

(Asetuksen (EU) N:o 600/2014 4 artiklan 1 kohdan a alakohta)

1. Asetuksen (EU) N:o 600/2014 4 artiklan 1 kohdan a alakohtaa sovellettaessa osakkeen, talletustodistuksen, pörssilistatun rahaston, todistuksen tai muun samankaltaisen rahoitusvälineen merkittävimmäksi markkinaksi likviditeetillä mitattuna katsotaan kauppapaikka, jolla on kyseisen rahoitusvälineen osalta suurin vaihto unionissa.

2. Määrittääkseen likviditeetillä mitattuna merkittävimmät markkinat 1 kohdan mukaisesti toimivaltaisten viranomaisten on laskettava vaihto 17 artiklan 4 kohdassa säädetyllä tavalla kunkin rahoitusvälineen osalta, jonka suhteen ne ovat toimivaltainen viranomainen, ja kunkin kauppapaikan osalta, jossa kyseisellä rahoitusvälineellä käydään kauppaa.

3. Edellä 2 kohdassa tarkoitetulla laskennalla on oltava seuraavat ominaispiirteet:

a) siihen sisältyvät kunkin kauppapaikan osalta kyseisen kauppapaikan sääntöjen mukaisesti toteutetut liiketoimet lukuun ottamatta liitteessä I olevan taulukon 4 mukaisesti merkittyjä viitehintaan perustuvia liiketoimia ja sopimuskauppoja sekä liiketoimia, jotka toteutetaan vähintään yhden sellaisen toimeksiannon perusteella, johon sovelletaan vapautusta suuren koon perusteella ja jossa liiketoimen koko ylittää 7 artiklan mukaisesti määritetyn sovellettavan suuren koon kynnysarvon;

b) se käsittää joko edeltävän kalenterivuoden tai tarvittaessa edeltävän kalenterivuoden sen ajanjakson, jonka aikana rahoitusväline on otettu kaupankäynnin kohteeksi tai sillä on käyty kauppaa kauppapaikassa keskeyttämättä kyseistä kaupankäyntiä.

4. Siihen asti, kun rahoitusvälineen merkittävin markkina likviditeetillä mitattuna on määritetty 1–3 kohdassa esitetyn menetelmän mukaisesti, merkittävin markkina likviditeetillä mitattuna on se kauppapaikka, jossa kyseinen rahoitusväline otetaan ensimmäisen kerran kaupankäynnin kohteeksi tai jossa sillä käydään ensimmäisen kerran kauppaa.

5. Edellä olevia 2 ja 3 kohtaa ei sovelleta osakkeisiin, talletustodistuksiin, pörssilistattuihin rahastoihin, todistuksiin eikä muihin samankaltaisiin rahoitusvälineisiin, jotka on otettu ensimmäisen kerran kaupankäynnin kohteeksi tai joilla on käyty ensimmäisen kerran kauppaa kauppapaikassa enintään neljä viikkoa ennen edeltävän kalenterivuoden päättymistä.

5 artikla

Sopimuskauppojen erityisominaisuudet

(Asetuksen (EU) N:o 600/2014 4 artiklan 1 kohdan b alakohta)

Osakkeita, talletustodistuksia, pörssilistattuja rahastoja, todistuksia tai muita samankaltaisia rahoitusvälineitä koskeva sopimuskauppa katsotaan kaupaksi, josta sovitaan yksityisesti mutta josta ilmoitetaan kauppapaikan sääntöjen mukaisesti, kun se täyttää jonkin seuraavista edellytyksistä:

a) kaksi kyseisen kauppapaikan jäsentä tai osapuolta toimii jossakin seuraavista ominaisuuksista: i) yksi käy kauppaa omaan lukuunsa ja toinen asiakkaan lukuun; ii) molemmat käyvät kauppaa omaan lukuunsa; iii) molemmat toimivat asiakkaan lukuun;

b) yksi kyseisen kauppapaikan jäsen tai osapuoli toimii jommassakummassa seuraavista ominaisuuksista: i) toimii sekä ostajan että myyjän lukuun; ii) käy kauppaa omaan lukuunsa asiakastoimeksiantoa vastaan.

6 artikla

Sopimuskaupat, joihin sovelletaan muita ehtoja kuin nykyhetken markkinahintaa

(Asetuksen (EU) N:o 600/2014 4 artiklan 1 kohdan b alakohta)

Osakkeita, talletustodistuksia, pörssilistattuja rahastoja, todistuksia ja muita samankaltaisia rahoitusvälineitä koskevaan sopimuskauppaan sovelletaan muita ehtoja kuin rahoitusvälineen nykyhetken markkinahintaa, kun jokin seuraavista edellytyksistä täyttyy:

a) liiketoimi toteutetaan sellaisen hinnan perusteella, joka lasketaan useina ajankohtina tietyn viitearvon mukaisesti, mukaan luettuina liiketoimet, jotka toteutetaan volyymipainotetun keskihinnan tai aikapainotetun keskihinnan perusteella;

b) liiketoimi on osa portfoliokauppaa;

c) liiketoimi on riippuvainen johdannaissopimuksen tai muun rahoitusvälineen ostosta, myynnistä, luomisesta tai lunastuksesta, jossa kaupan kaikki osat on tarkoitus toteuttaa yhtenä eränä;

d) liiketoimen toteuttaa direktiivin 2009/65/EY 2 artiklan 1 kohdan b alakohdassa määritelty rahastoyhtiö tai direktiivin 2011/61/EU 4 artiklan 1 kohdan b alakohdassa määritelty vaihtoehtoisen sijoitusrahaston hoitaja, joka siirtää rahoitusvälineiden tosiasiallisen omistajuuden yhdeltä yhteissijoitusyritykseltä toiselle, eikä liiketoimen osapuolena ole sijoituspalveluyritystä;

e) liiketoimi on give-up-liiketoimi tai give-in-liiketoimi;

f) liiketoimen tarkoituksena on siirtää rahoitusvälineet vakuuksina kahdenvälisissä liiketoimissa tai keskusvastapuolen marginaali- tai vakuusvaatimusten yhteydessä tai osana keskusvastapuolen noudattamaa maksukyvyttömyyden hallinnointimenettelyä;

g) liiketoimi johtaa rahoitusvälineiden toimittamiseen vaihtovelkakirjalainojen, optioiden, katettujen optiotodistusten tai muiden vastaavien johdannaisten toteutuksen yhteydessä;

h) liiketoimi on arvopapereilla toteutettava rahoitustoimi;

i) liiketoimi toteutetaan kauppapaikan, keskusvastapuolen tai arvopaperikeskuksen sääntöjä ja menettelyjä noudattaen selvittämättömiin liiketoimiin liittyvien korvausostojen suorittamiseksi asetuksen (EU) N:o 909/2014 mukaisesti;

j) kyse on muusta liiketoimesta, joka vastaa a–i alakohdassa kuvattuja liiketoimia siltä osin, että se on riippuvainen teknisistä ominaisuuksista, jotka eivät liity kaupankäynnin kohteena olevan rahoitusvälineen nykyhetken markkina-arvoon.

7 artikla

Kooltaan suuret toimeksiannot

(Asetuksen (EU) N:o 600/2014 4 artiklan 1 kohdan c alakohta)

1. Osaketta, talletustodistusta, todistusta tai muuta samankaltaista rahoitusvälinettä koskevan toimeksiannon katsotaan olevan kooltaan suuri, kun toimeksianto on vähintään yhtä suuri kuin liitteessä II olevissa taulukoissa 1 ja 2 vahvistettu toimeksiantojen vähimmäiskoko.

2. Pörssilistattua rahastoa koskevan toimeksiannon katsotaan olevan kooltaan suuri, kun toimeksianto on vähintään 1 000 000 euroa.

3. Kooltaan suurten toimeksiantojen määrittämiseksi toimivaltaisten viranomaisten on 4 kohdan mukaisesti laskettava keskimääräinen päivävaihto osakkeille, talletustodistuksille, todistuksille ja muille samankaltaisille rahoitusvälineille, joilla kauppapaikassa käydään kauppaa.

4. Edellä 3 kohdassa tarkoitetulla laskennalla on oltava seuraavat ominaispiirteet:

a) siihen sisältyvät unionissa toteutetut rahoitusvälinettä koskevat liiketoimet riippumatta siitä, käydäänkö rahoitusvälineellä kauppaa kauppapaikassa vain sen ulkopuolella;

b) se käsittää ajanjakson edeltävän kalenterivuoden 1 päivästä tammikuuta edeltävän kalenterivuoden 31 päivään joulukuuta tai tarvittaessa sen osan kalenterivuotta, jonka aikana rahoitusväline on otettu kaupankäynnin kohteeksi tai sillä on käyty kauppaa kauppapaikassa keskeyttämättä kyseistä kaupankäyntiä.

Edellä olevia 3 ja 4 kohtaa ei sovelleta osakkeisiin, talletustodistuksiin, todistuksiin eikä muihin samankaltaisiin rahoitusvälineisiin, jotka on otettu ensimmäisen kerran kaupankäynnin kohteeksi tai joilla on käyty ensimmäisen kerran kauppaa kauppapaikassa enintään neljä viikkoa ennen edeltävän kalenterivuoden päättymistä.

5. Jollei hintaa tai muita merkityksellisiä toimeksiannon toteuttamisedellytyksiä muuteta, asetuksen (EU) N:o 600/2014 4 artiklan 1 kohdassa tarkoitettua vapautusta sovelletaan edelleen toimeksiantoon, joka on kooltaan suuri, kun se tallennetaan tarjouskirjaan, mutta joka jää osittaisen toteuttamisen jälkeen kyseiseen rahoitusvälineeseen sovellettavan, 1 ja 2 kohdan mukaisesti määritetyn kynnysarvon alapuolelle.

6. Ennen kuin osakkeella, talletustodistuksella, todistuksella tai muulla samankaltaisella rahoitusvälineellä käydään ensimmäisen kerran kauppaa unionissa olevassa kauppapaikassa, toimivaltaisen viranomaisen on arvioitava kyseisen rahoitusvälineen keskimääräinen päivävaihto ottaen huomioon sen mahdollinen aiempi kaupankäyntihistoria ja sellaisten muiden rahoitusvälineiden kaupankäyntihistoria, joilla katsotaan olevan samankaltaisia ominaisuuksia, sekä varmistettava kyseisen arvion julkistaminen.

7. Edellä 6 kohdassa tarkoitettua arvioitua keskimääräistä päivävaihtoa on käytettävä laskettaessa kooltaan suuria toimeksiantoja kuuden viikon ajalta päivästä, jona kyseinen osake, talletustodistus, todistus tai muu samankaltainen rahoitusväline on otettu kaupankäynnin kohteeksi tai jona sillä on ensimmäisen kerran käyty kauppaa kauppapaikassa.

8. Toimivaltaisen viranomaisen on ennen 7 kohdassa tarkoitetun kuuden viikon ajanjakson päättymistä laskettava ja julkistettava keskimääräinen päivävaihto, joka perustuu neljän ensimmäisen viikon kaupankäyntiin.

9. Edellä 8 kohdassa tarkoitettua keskimääräistä päivävaihtoa on käytettävä kooltaan suurten toimeksiantojen laskennassa, kunnes 3 kohdan mukaisesti laskettu keskimääräinen päivävaihto on sovellettavissa.

10. Tätä artiklaa sovellettaessa keskimääräinen päivävaihto on laskettava jakamalla 17 artiklan 4 kohdan mukainen tietyn rahoitusvälineen kokonaisvaihto kyseisen ajanjakson kaupankäyntipäivien lukumäärällä. Kaupankäyntipäivien lukumäärä tarkastelujakson aikana on kaupankäyntipäivien lukumäärä 4 artiklan mukaisesti määritetyllä rahoitusvälineen likviditeetillä mitattuna merkittävimmällä markkinalla.

8 artikla

Toimeksiantojen hallinnointijärjestelmässä säilytettävien toimeksiantojen tyyppi ja vähimmäiskoko

(Asetuksen (EU) N:o 600/2014 4 artiklan 1 kohdan d alakohta)

1. Toimeksianto, jota säilytetään kauppapaikan ylläpitämässä toimeksiantojen hallinnointijärjestelmässä ennen tietojen julkistamista ja joka voidaan vapauttaa kauppaa edeltävistä avoimuusvaatimuksista, on tyypiltään toimeksianto, joka

a) aiotaan julkistaa kauppapaikan ylläpitämässä tarjouskirjassa ja joka on riippuvainen järjestelmän protokollan ennalta määrittämistä objektiivisista edellytyksistä;

b) ei voi olla vuorovaikutuksessa muiden kaupankäynti-intressien kanssa ennen kyseisen toimeksiannon julkistamista kauppapaikan ylläpitämässä tarjouskirjassa;

c) on tarjouskirjassa julkistamisen jälkeen vuorovaikutuksessa muiden toimeksiantojen kanssa kyseisen tyyppisiin toimeksiantoihin julkistamisajankohtana sovellettavien sääntöjen mukaisesti.

2. Niiden toimeksiantojen koko, joita säilytetään kauppapaikan ylläpitämässä toimeksiantojen hallinnointijärjestelmässä ennen tietojen julkistamista ja jotka voidaan vapauttaa kauppaa edeltävistä avoimuusvaatimuksista, on tallentamisajankohtana ja mahdollisten muutosten jälkeen jokin seuraavista:

a) jäävuoritoimeksiantojen tapauksessa vähintään 10 000 euroa;

b) kaikkien muiden toimeksiantojen tapauksessa vähintään pienin kaupankäyntikelpoinen määrä, jonka järjestelmän ylläpitäjä vahvistaa etukäteen sääntöjensä ja protokolliensa mukaisesti.

3. Edellä 2 kohdan a alakohdassa tarkoitettuna jäävuoritoimeksiantona pidetään rajahintatoimeksiantoa, joka koostuu julkistetusta toimeksiannosta, joka koskee jotakin osaa määrästä, sekä julkistamattomasta toimeksiannosta, joka koskee jäljellä olevaa määrää, ja jossa julkistamaton määrä voidaan toteuttaa vasta sen jälkeen, kun se on viety tarjouskirjaan uutena julkistettuna toimeksiantona.

2 jakso

Kauppaa edeltävä avoimuus kauppojen sisäisten toteuttajien ja kauppapaikan ulkopuolella kauppaa käyvien sijoituspalveluyritysten osalta

9 artikla

Sitovien hintatarjousten julkistamisjärjestelyt

(Asetuksen (EU) N:o 600/2014 14 artiklan 1 kohta)

Kaikkien järjestelyjen, jotka kauppojen sisäinen toteuttaja tekee noudattaakseen velvollisuutta julkistaa sitovat hintatarjoukset, on täytettävä seuraavat edellytykset:

a) järjestely sisältää kaikki kohtuulliset toimet, joilla varmistetaan, että julkistettavat tiedot ovat luotettavia, niitä tarkistetaan jatkuvasti virheiden havaitsemiseksi ja virheet korjataan heti niiden havaitsemisen jälkeen;

b) järjestely on yhdenmukainen sellaisten teknisten järjestelyjen kanssa, jotka vastaavat komission delegoidun asetuksen (EU) 2017/571 15 artiklassa hyväksyttyjä julkistamisjärjestelyjä varten säädettyjä järjestelyjä, joilla helpotetaan konsolidointia samankaltaisten muista lähteistä saatujen tietojen kanssa;

c) järjestelyn avulla tiedot annetaan syrjimättömästi yleisön saataville;

d) järjestelyyn sisältyy hintatarjousten tallentamis- tai muuttamisajankohdan julkistaminen direktiivin 2014/65/EU 50 artiklan mukaisesti komission delegoidussa asetuksessa (EU) 2017/574 (9) vahvistetulla tavalla.

10 artikla

Vallitsevia markkinaolosuhteita heijastavat hinnat

(Asetuksen (EU) N:o 600/2014 14 artiklan 3 kohta)

Kauppojen sisäisen toteuttajan julkistamat hinnat heijastavat vallitsevia markkinaolosuhteita, jos ne ovat julkistamisajankohtana lähellä samaa rahoitusvälinettä koskevia vastaavan kokoisia hintatarjouksia 4 artiklan mukaisesti määritetyllä kyseisen rahoitusvälineen likviditeetillä mitattuna merkittävimmällä markkinalla.

11 artikla

Vakioitu markkinakoko

(Asetuksen (EU) N:o 600/2014 14 artiklan 2 ja 4 kohta)

1. Sellaisten osakkeiden, talletustodistusten, pörssilistattujen rahastojen, todistusten ja muiden samankaltaisten rahoitusvälineiden vakioitu markkinakoko, joita varten on olemassa likvidit markkinat, on määritettävä kutakin rahoitusvälinettä koskevien liiketoimien keskimääräisen arvon perusteella, joka lasketaan 2 ja 3 kohdan sekä liitteessä II olevan taulukon 3 mukaisesti.

2. Määrittääkseen 1 kohdan mukaisesti tiettyyn rahoitusvälineeseen sovellettavan vakioidun markkinakoon toimivaltaisten viranomaisten on laskettava kaikkia sellaisia osakkeita, talletustodistuksia, pörssilistattuja rahastoja, todistuksia ja muita samankaltaisia rahoitusvälineitä koskevien liiketoimien keskimääräinen arvo, joilla käydään kauppaa kauppapaikassa, joita varten on olemassa likvidit markkinat ja joiden suhteen ne ovat toimivaltainen viranomainen.

3. Edellä 2 kohdassa tarkoitetulla laskennalla on oltava seuraavat ominaispiirteet:

a) siinä otetaan huomioon unionissa toteutetut rahoitusvälinettä koskevat liiketoimet riippumatta siitä, onko ne toteutettu kauppapaikassa vain sen ulkopuolella;

b) se käsittää joko edeltävän kalenterivuoden tai tarvittaessa edeltävän kalenterivuoden sen ajanjakson, jonka aikana rahoitusväline on otettu kaupankäynnin kohteeksi tai sillä on käyty kauppaa kauppapaikassa keskeyttämättä kyseistä kaupankäyntiä;

c) siihen ei oteta mukaan liitteessä I olevan taulukon 4 mukaisia kaupan jälkeisiä kooltaan suuria liiketoimia.

Edellä olevia 2 ja 3 kohtaa ei sovelleta osakkeisiin, talletustodistuksiin, pörssilistattuihin rahastoihin, todistuksiin eikä muihin samankaltaisiin rahoitusvälineisiin, jotka on otettu ensimmäisen kerran kaupankäynnin kohteeksi tai joilla on käyty ensimmäisen kerran kauppaa kauppapaikassa enintään neljä viikkoa ennen edeltävän kalenterivuoden päättymistä.

4. Ennen kuin osakkeella, talletustodistuksella, pörssilistatulla rahastolla, todistuksella tai muulla samankaltaisella rahoitusvälineellä käydään ensimmäisen kerran kauppaa unionissa olevassa kauppapaikassa, toimivaltaisen viranomaisen on arvioitava kyseisen rahoitusvälineen keskimääräinen päivävaihto ottaen huomioon sen mahdollinen aiempi kaupankäyntihistoria ja sellaisten muiden rahoitusvälineiden kaupankäyntihistoria, joilla katsotaan olevan samankaltaisia ominaisuuksia, sekä varmistettava kyseisen arvion julkistaminen.

5. Edellä 4 kohdassa säädettyä liiketoimien arvioitua keskimääräistä arvoa on käytettävä osakkeen, talletustodistuksen, pörssilistatun rahaston, todistuksen tai muun samankaltaisen rahoitusvälineen vakioituna markkinakokona kuuden viikon ajan päivästä, jona kyseinen rahoitusväline on otettu ensimmäisen kerran kaupankäynnin kohteeksi tai jona sillä on ensimmäisen kerran käyty kauppaa kauppapaikassa.

6. Toimivaltaisen viranomaisen on ennen 5 kohdassa tarkoitetun kuuden viikon ajanjakson päättymistä laskettava ja julkistettava liiketoimien keskimääräinen arvo, joka perustuu neljän ensimmäisen viikon kaupankäyntiin.

7. Edellä 6 kohdassa tarkoitettua liiketoimien keskimääräistä arvoa on sovellettava välittömästi sen julkistamisen jälkeen ja siihen asti, kun 2 ja 3 kohdan mukaisesti lasketun liiketoimien uuden keskimääräisen arvon soveltaminen alkaa.

8. Tätä artiklaa sovellettaessa liiketoimien keskimääräinen arvo on laskettava jakamalla 17 artiklan 4 kohdan mukainen tietyn rahoitusvälineen kokonaisvaihto kyseisen ajanjakson aikana toteutettujen, kyseistä rahoitusvälinettä koskevien liiketoimien kokonaismäärällä.

III LUKU

KAUPAN JÄLKEINEN AVOIMUUS KAUPPAPAIKKOJEN JA KAUPPAPAIKAN ULKOPUOLELLA KAUPPAA KÄYVIEN SIJOITUSPALVELUYRITYSTEN OSALTA

12 artikla

Kaupan jälkeiset avoimuusvaatimukset

(Asetuksen (EU) N:o 600/2014 6 artiklan 1 kohta ja 20 artiklan 1 ja 2 kohta)

1. Kauppapaikkaa ylläpitävien markkinoiden ylläpitäjien ja sijoituspalveluyritysten sekä kauppapaikan sääntöjen ulkopuolella kauppaa käyvien sijoituspalveluyritysten on julkistettava yksityiskohtaiset tiedot jokaisesta liiketoimesta soveltamalla liitteessä I olevia viitetaulukoita 2, 3 ja 4.

2. Jos aiemmin julkistettu kauppoja koskeva ilmoitus peruutetaan, kauppapaikan ulkopuolella kauppaa käyvien sijoituspalveluyritysten sekä kauppapaikkaa ylläpitävien markkinoiden ylläpitäjien ja sijoituspalveluyritysten on julkistettava uusi kauppoja koskeva ilmoitus, joka sisältää kaikki alkuperäisen kauppoja koskevan ilmoituksen yksityiskohtaiset tiedot sekä liitteessä I olevan taulukon 4 mukaisen peruutusmerkinnän.

3. Jos aiemmin julkistettua kauppoja koskevaa ilmoitusta muutetaan, kauppapaikkaa ylläpitävien markkinoiden ylläpitäjien ja sijoituspalveluyritysten sekä kauppapaikan ulkopuolella kauppaa käyvien sijoituspalveluyritysten on julkistettava seuraavat tiedot:

a) uusi kauppoja koskeva ilmoitus, joka sisältää kaikki alkuperäisen kauppoja koskevan ilmoituksen yksityiskohtaiset tiedot sekä liitteessä I olevan taulukon 4 mukaisen peruutusmerkinnän;

b) uusi kauppoja koskeva ilmoitus, joka sisältää kaikki alkuperäisen kauppoja koskevan ilmoituksen yksityiskohtaiset tiedot kaikkine tarvittavine korjauksineen sekä liitteessä I olevan taulukon 4 mukaisen muutosmerkinnän.

4. Jos kahden sijoituspalveluyrityksen välinen liiketoimi toteutetaan kauppapaikan sääntöjen ulkopuolella joko omaan lukuun tai asiakkaiden lukuun, ainoastaan sen sijoituspalveluyrityksen, joka myy kyseisen rahoitusvälineen, on julkistettava liiketoimi hyväksytyn julkistamisjärjestelyn välityksellä.

5. Poiketen siitä, mitä 4 kohdassa säädetään, jos ainoastaan toinen liiketoimen osapuolina olevista sijoituspalveluyrityksistä on kauppojen sisäinen toteuttaja kyseisen rahoitusvälineen osalta ja toimii ostavana yrityksenä, ainoastaan sen on julkistettava liiketoimi hyväksytyn julkistamisjärjestelyn välityksellä ja ilmoitettava myyjälle tämän toimen toteuttamisesta.

6. Sijoituspalveluyritysten on toteutettava kaikki kohtuulliset toimet sen varmistamiseksi, että liiketoimi julkistetaan yhtenä liiketoimena. Sen vuoksi kaksi keskenään täsmäävää kauppaa, jotka toteutetaan samaan aikaan ja samaan hintaan yhden välissä toimivan osapuolen kanssa, katsotaan yhdeksi liiketoimeksi.

13 artikla

Kaupan jälkeisen avoimuuden soveltaminen tietyntyyppisiin kauppapaikan ulkopuolella toteutettaviin liiketoimiin

(Asetuksen (EU) N:o 600/2014 20 artiklan 1 kohta)

Asetuksen (EU) N:o 600/2014 20 artiklan 1 kohdassa säädettyä vaatimusta ei sovelleta seuraaviin:

a) komission delegoidun asetuksen (EU) 2017/590 (10) 2 artiklan 5 kohdassa luetellut poissuljetut liiketoimet tapauksen mukaan;

b) liiketoimet, jotka toteuttaa direktiivin 2009/65/EY 2 artiklan 1 kohdan b alakohdassa määritelty rahastoyhtiö tai direktiivin 2011/61/EU 4 artiklan 1 kohdan b alakohdassa määritelty vaihtoehtoisen sijoitusrahaston hoitaja, joka siirtää rahoitusvälineiden tosiasiallisen omistajuuden yhdeltä yhteissijoitusyritykseltä toiselle, eikä liiketoimen osapuolena ole sijoituspalveluyritystä;

c) give-up-liiketoimet ja give-in-liiketoimet;

d) rahoitusvälineiden siirrot vakuuksina kahdenvälisissä liiketoimissa tai keskusvastapuolen marginaali- tai vakuusvaatimusten yhteydessä tai osana keskusvastapuolen noudattamaa maksukyvyttömyyden hallinnointimenettelyä.

14 artikla

Liiketoimien reaaliaikainen julkistaminen

(Asetuksen (EU) N:o 600/2014 6 artiklan 1 kohta)

1. Tietyssä kauppapaikassa toteutettuja liiketoimia koskevat kaupan jälkeiset tiedot on julkistettava seuraavasti:

a) jos liiketoimi toteutetaan kauppapaikan päivittäisenä kaupankäyntiaikana, niin reaaliaikaisesti kuin on teknisesti mahdollista ja joka tapauksessa yhden minuutin kuluessa liiketoimen toteuttamisesta;

b) jos liiketoimi toteutetaan kauppapaikan päivittäisen kaupankäyntiajan ulkopuolella, ennen kyseisen kauppapaikan seuraavan kaupankäyntipäivän alkamista.

2. Kauppapaikan ulkopuolella toteutettuja liiketoimia koskevat kaupan jälkeiset tiedot on julkistettava seuraavasti:

a) jos liiketoimi toteutetaan osakkeelle, talletustodistukselle, pörssilistatulle rahastolle, todistukselle tai muulle samankaltaiselle rahoitusvälineelle 4 artiklan mukaisesti määritetyn likviditeetillä mitattuna merkittävimmän markkinan päivittäisenä kaupankäyntiaikana tai sijoituspalveluyrityksen päivittäisenä kaupankäyntiaikana, niin reaaliaikaisesti kuin on teknisesti mahdollista ja joka tapauksessa yhden minuutin kuluessa liiketoimen toteuttamisesta;

b) jos liiketoimi toteutetaan muussa kuin a alakohdan soveltamisalaan kuuluvassa tapauksessa, välittömästi sijoituspalveluyrityksen päivittäisen kaupankäyntiajan alettua ja viimeistään ennen 4 artiklan mukaisesti määritetyn likviditeetillä mitattuna merkittävimmän markkinan seuraavan kaupankäyntipäivän alkamista.

3. Portfoliokauppaan liittyvät tiedot on julkistettava jokaisesta siihen sisältyvästä liiketoimesta niin reaaliaikaisesti kuin on teknisesti mahdollista, jotta yksittäisten osakkeiden, talletustodistusten, pörssilistattujen rahastojen, todistusten ja muiden samankaltaisten rahoitusvälineiden hinnat voidaan määrittää. Kaikkia portfoliokauppaan sisältyviä liiketoimia on arvioitava erikseen määritettäessä sitä, voidaanko yksittäiseen liiketoimeen soveltaa 15 artiklan mukaista lykättyä julkistamista.

15 artikla

Liiketoimien lykätty julkistaminen

(Asetuksen (EU) N:o 600/2014 7 artiklan 1 kohta ja 20 artiklan 1 ja 2 kohta)

1. Jos toimivaltainen viranomainen antaa asetuksen (EU) N:o 600/2014 7 artiklan 1 kohdan nojalla luvan lykätä liiketoimia koskevien yksityiskohtien julkistamista, kauppapaikkaa ylläpitävien markkinoiden ylläpitäjien ja sijoituspalveluyritysten sekä kauppapaikan ulkopuolella kauppaa käyvien sijoituspalveluyritysten on julkistettava kukin liiketoimi viimeistään liitteessä II olevissa taulukoissa 4, 5 ja 6 määritetyn ajanjakson päättyessä, jos seuraavat edellytykset täyttyvät:

a) kyseessä on omaan lukuunsa muuten kuin päämiehen lukuun täsmäytetyn kaupankäynnin välityksellä kauppaa käyvän sijoituspalveluyrityksen ja toisen vastapuolen välinen liiketoimi;

b) liiketoimi on kooltaan vähintään yhtä suuri kuin liitteessä II olevassa taulukossa 4, 5 tai 6 määritetty vähimmäiskoko tapauksen mukaan.

2. Sovellettaessa 1 kohdan b alakohtaa vähimmäiskoko määritetään 7 artiklaa noudattaen lasketun keskimääräisen päivävaihdon mukaisesti.

3. Kauppapaikan ulkopuolella kauppaa käyvien sijoituspalveluyritysten sekä kauppapaikkaa ylläpitävien markkinoiden ylläpitäjien ja sijoituspalveluyritysten on julkistettava yksityiskohtaiset tiedot liiketoimista, joissa sallitaan liitteessä II olevien taulukoiden 4, 5 ja 6 mukaisesti julkistamisen lykkääminen kaupankäyntipäivän päättymiseen saakka, joko

a) mahdollisimman reaaliaikaisesti kaupankäyntipäivän päättymiseen jälkeen, mahdollinen päivän päätöshuutokauppa mukaan luettuna, jos on kyse yli kaksi tuntia ennen kaupankäyntipäivän päättymistä toteutetuista liiketoimista;

b) viimeistään seuraavana kaupankäyntipäivänä kello 12 paikallista aikaa, jos on kyse muista kuin a alakohdan soveltamisalaan kuuluvista liiketoimista.

Jos on kyse kauppapaikan ulkopuolella toteutettavista liiketoimista, kaupankäyntipäivillä ja päivän päätöshuutokaupoilla tarkoitetaan 4 artiklan mukaisesti määritetyn likviditeetillä mitattuna merkittävimmän markkinan kaupankäyntipäiviä ja päivän päätöshuutokauppoja.

4. Jos kahden sijoituspalveluyrityksen välinen liiketoimi toteutetaan kauppapaikan sääntöjen ulkopuolella, toimivaltaisena viranomaisena on sovellettavaa lykkäämisjärjestelmää määritettäessä sen sijoituspalveluyrityksen toimivaltainen viranomainen, joka vastaa 12 artiklan 5 ja 6 kohdan mukaisesti kaupan julkistamisesta hyväksytyn julkistamisjärjestelyn välityksellä.

16 artikla

Viittaukset kaupankäyntipäivään ja päivittäiseen kaupankäyntiaikaan

1. Viittausta kauppapaikan kaupankäyntipäivään on pidettävä viittauksena mihin tahansa päivään, jona kyseisessä kauppapaikassa käydään kauppaa.

2. Viittausta kauppapaikan tai sijoituspalveluyrityksen päivittäiseen kaupankäyntiaikaan on pidettävä viittauksena aikaan, jonka kauppapaikka tai sijoituspalveluyritys vahvistaa ennakolta ja julkistaa kaupankäyntiaikanaan.

3. Viittausta kaupankäyntipäivän alkamiseen tietyssä kauppapaikassa on pidettävä viittauksena kyseisen kauppapaikan päivittäisen kaupankäyntiajan alkamiseen.

4. Viittausta kaupankäyntipäivän päättymiseen tietyssä kauppapaikassa on pidettävä viittauksena kyseisen kauppapaikan päivittäisen kaupankäyntiajan päättymiseen.

IV LUKU

KAUPPAA EDELTÄVÄÄ JA KAUPAN JÄLKEISTÄ AVOIMUUTTA KOSKEVIIN LASKELMIIN SOVELLETTAVAT YHTEISET SÄÄNNÖKSET

17 artikla

Avoimuuslaskelmien laskentamenetelmä, julkistamispäivä ja soveltamispäivä

(Asetuksen (EU) N:o 600/2014 22 artiklan 1 kohta)

1. Toimivaltaisten viranomaisten on viimeistään 14 kuukauden kuluttua asetuksen (EU) N:o 600/2014 soveltamispäivästä ja sen jälkeen vuosittain viimeistään 1 päivänä maaliskuuta kerättävä tiedot jokaisesta rahoitusvälineestä, jonka suhteen ne ovat toimivaltainen viranomainen, sekä laskettava seuraavat tiedot ja varmistettava niiden julkistaminen:

a) kauppapaikka, joka on 4 artiklan 2 kohdan mukaisesti merkittävin markkina likviditeetillä mitattuna;

b) keskimääräinen päivävaihto kooltaan suurten toimeksiantojen koon määrittämiseksi 7 artiklan 3 kohdan mukaisesti;

c) liiketoimien keskimääräinen arvo vakioidun markkinakoon määrittämiseksi 11 artiklan 2 kohdan mukaisesti.

2. Toimivaltaisten viranomaisten, markkinoiden ylläpitäjien ja sijoituspalveluyritysten, kauppapaikkaa ylläpitävät sijoituspalveluyritykset mukaan luettuina, on käytettävä 1 kohdan mukaisesti julkistettuja tietoja asetuksen (EU) N:o 600/2014 4 artiklan 1 kohdan a ja c alakohdan sekä 14 artiklan 2 ja 4 kohdan soveltamiseksi 12 kuukauden ajan sen vuoden 1 päivästä huhtikuuta, jona tiedot julkistetaan.

Jos ensimmäisessä alakohdassa tarkoitetut tiedot korvataan mainitun 12 kuukauden ajanjakson aikana uusilla tiedoilla 3 kohdan nojalla, toimivaltaisten viranomaisten, markkinoiden ylläpitäjien ja sijoituspalveluyritysten, kauppapaikkaa ylläpitävät sijoituspalveluyritykset mukaan luettuina, on käytettävä uusia tietoja asetuksen (EU) N:o 600/2014 4 artiklan 1 kohdan a ja c alakohdan sekä 14 artiklan 2 ja 4 kohdan soveltamiseksi.

3. Toimivaltaisten viranomaisten on varmistettava, että 1 kohdan mukaisesti julkistetut tiedot päivitetään säännöllisesti asetuksen (EU) N:o 600/2014 soveltamiseksi ja että päivityksiin sisällytetään kaikki tietyn osakkeen, talletustodistuksen, pörssilistatun rahaston, todistuksen tai muun samankaltaisen rahoitusvälineen muutokset, jotka vaikuttavat merkittävästi aiempiin laskelmiin ja julkistettuihin tietoihin.

4. Rahoitusvälineen osalta vaihto on laskettava 1 kohdassa tarkoitettuja laskelmia varten laskemalla yhteen tulokset, jotka saadaan kertomalla jokaisen määriteltynä ajanjaksona toteutetun liiketoimen osalta kyseisen rahoitusvälineen kappalemäärä, joka on vaihdettu ostajien ja myyjien välillä, kyseiseen liiketoimeen sovellettavalla yksikköhinnalla.

5. Kauppapaikkojen on toimitettava toimivaltaisille viranomaisille kaupankäyntipäivän päätyttyä mutta ennen päivän päättymistä liitteessä III olevissa taulukoissa 1 ja 2 esitetyt yksityiskohtaiset tiedot aina, kun rahoitusväline otetaan kaupankäynnin kohteeksi tai sillä käydään ensimmäisen kerran kauppaa kyseisessä kauppapaikassa tai kun aiemmin toimitetut yksityiskohtaiset tiedot ovat muuttuneet.

18 artikla

Viittaukset toimivaltaisiin viranomaisiin

(Asetuksen (EU) N:o 600/2014 22 artiklan 1 kohta)

Tietyn rahoitusvälineen suhteen toimivaltaisena viranomaisena, joka vastaa 4, 7, 11 ja 17 artiklassa tarkoitettujen laskelmien suorittamisesta ja kyseisissä artikloissa tarkoitettujen tietojen julkistamisesta, on asetuksen (EU) N:o 600/2014 26 artiklassa tarkoitettu ja delegoidun asetuksen (EU) 2017/571 16 artiklassa täsmennetty likviditeetillä mitattuna merkittävimmän markkinan toimivaltainen viranomainen.

19 artikla

Siirtymäsäännökset

1. Poiketen siitä, mitä 17 artiklan 1 kohdassa säädetään, toimivaltaisten viranomaisten on kerättävä tiedot, suoritettava laskelmat ja varmistettava niiden julkistaminen heti, kun ne on saatu päätökseen, seuraavien määräaikojen kuluessa:

a) jos päivä, jona rahoitusvälineillä käydään ensimmäisen kerran kauppaa unionissa sijaitsevassa kauppapaikassa, on vähintään kymmenen viikkoa ennen asetuksen (EU) N:o 600/2014 soveltamispäivää, toimivaltaisten viranomaisten on julkistettava laskelmien tulos viimeistään neljä viikkoa ennen kyseisen asetuksen soveltamispäivää;

b) jos päivä, jona rahoitusvälineillä käydään ensimmäisen kerran kauppaa unionissa sijaitsevassa kauppapaikassa, on ajanjaksona, joka alkaa kymmenen viikkoa ennen asetuksen (EU) N:o 600/2014 soveltamispäivää ja päättyy kyseisen asetuksen soveltamispäivää edeltävänä päivänä, toimivaltaisten viranomaisten on julkistettava laskelmien tulos viimeistään kyseisen asetuksen soveltamispäivänä.

2. Edellä 1 kohdassa tarkoitetut laskelmat on suoritettava seuraavasti:

a) jos päivä, jona rahoitusvälineillä käydään ensimmäisen kerran kauppaa unionissa sijaitsevassa kauppapaikassa, on vähintään kuusitoista viikkoa ennen asetuksen (EU) N:o 600/2014 soveltamispäivää, laskelmien on perustuttava tietoihin, jotka ovat saatavissa neljänkymmenen viikon pituiselta viitejaksolta, joka alkaa viisikymmentäkaksi viikkoa ennen kyseisen asetuksen soveltamispäivää;

b) jos päivä, jona rahoitusvälineillä käydään ensimmäisen kerran kauppaa unionissa sijaitsevassa kauppapaikassa, on ajanjaksona, joka alkaa kuusitoista viikkoa ennen asetuksen (EU) N:o 600/2014 soveltamispäivää ja päättyy kymmenen viikkoa ennen kyseisen asetuksen soveltamispäivää, laskelmien on perustuttava tietoihin, jotka ovat saatavissa kyseisen rahoitusvälineen ensimmäiseltä neljän viikon pituiselta kaupankäyntijaksolta;

c) jos päivä, jona rahoitusvälineillä käydään ensimmäisen kerran kauppaa unionissa sijaitsevassa kauppapaikassa, on ajanjaksona, joka alkaa kymmenen viikkoa ennen asetuksen (EU) N:o 600/2014 soveltamispäivää ja päättyy kyseisen asetuksen soveltamispäivää edeltävänä päivänä, laskelmien on perustuttava kyseisten rahoitusvälineiden aiempaan kaupankäyntihistoriaan tai sellaisten muiden rahoitusvälineiden kaupankäyntihistoriaan, joilla katsotaan olevan samankaltaisia ominaisuuksia kuin kyseisillä rahoitusvälineillä.

3. Toimivaltaisten viranomaisten, markkinoiden ylläpitäjien ja sijoituspalveluyritysten, kauppapaikkaa ylläpitävät sijoituspalveluyritykset mukaan luettuina, on käytettävä 1 kohdan mukaisesti julkistettuja tietoja asetuksen (EU) N:o 600/2014 4 artiklan 1 kohdan a ja c alakohdan sekä 14 artiklan 2 ja 4 kohdan soveltamiseksi viidentoista kuukauden ajan kyseisen asetuksen soveltamispäivästä.

4. Toimivaltaisten viranomaisten on varmistettava 3 kohdassa tarkoitettuna ajanjaksona 2 kohdan b ja c alakohdassa tarkoitettujen rahoitusvälineiden osalta, että

a) 1 kohdan mukaisesti julkistetut tiedot säilyvät asetuksen (EU) N:o 600/2014 4 artiklan 1 kohdan a ja c alakohdan ja 14 artiklan 2 ja 4 kohdan soveltamisen kannalta asianmukaisina;

b) 1 kohdan mukaisesti julkistetut tiedot tarvittaessa päivitetään pidemmän kaupankäyntijakson ja kattavamman kaupankäyntihistorian perusteella.

20 artikla

Voimaantulo ja soveltaminen

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Sitä sovelletaan 3 päivästä tammikuuta 2018.

Asetuksen 19 artiklaa sovelletaan kuitenkin tämän asetuksen voimaantulopäivästä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 14 päivänä heinäkuuta 2016. Komission puolesta Puheenjohtaja Jean-Claude JUNCKER

(1) EUVL L 173, 12.6.2014, s. 84.

(2) Komission delegoitu asetus (EU) 2017/577, annettu 13 päivänä kesäkuuta 2016, rahoitusvälineiden markkinoista annetun Euroopan parlamentin ja neuvoston asetuksen (EU) N:o 600/2014 täydentämisestä volyymin ylärajaa koskevaa mekanismia sekä avoimuuden vuoksi tai muita laskelmia varten toimitettavia tietoja koskevilla teknisillä sääntelystandardeilla (katso tämän virallisen lehden sivu 174).

(3) Komission delegoitu asetus (EU) 2017/571, annettu 2 päivänä kesäkuuta 2016, Euroopan parlamentin ja neuvoston direktiivin 2014/65/EU täydentämisestä raportointipalvelujen tarjoajiin sovellettavilla toimiluvan myöntämistä, toiminnan järjestämistä koskevia vaatimuksia sekä liiketoimien julkistamista koskevilla teknisillä sääntelystandardeilla (katso tämän virallisen lehden sivu 126).

(4) Euroopan parlamentin ja neuvoston asetus (EU) N:o 1095/2010, annettu 24 päivänä marraskuuta 2010, Euroopan valvontaviranomaisen (Euroopan arvopaperimarkkinaviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/77/EY kumoamisesta (EUVL L 331, 15.12.2010, s. 84).

(5) Euroopan parlamentin ja neuvoston direktiivi 2014/65/EU, annettu 15 päivänä toukokuuta 2014, rahoitusvälineiden markkinoista sekä direktiivin 2002/92/EY ja direktiivin 2011/61/EU muuttamisesta (EUVL L 173, 12.6.2014, s. 349).

(6) Euroopan parlamentin ja neuvoston direktiivi 2009/65/EY, annettu 13 päivänä heinäkuuta 2009, siirtokelpoisiin arvopapereihin kohdistuvaa yhteistä sijoitustoimintaa harjoittavia yrityksiä (yhteissijoitusyritykset) koskevien lakien, asetusten ja hallinnollisten määräysten yhteensovittamisesta (EUVL L 302, 17.11.2009, s. 32).

(7) Euroopan parlamentin ja neuvoston direktiivi 2011/61/EU, annettu 8 päivänä kesäkuuta 2011, vaihtoehtoisten sijoitusrahastojen hoitajista ja direktiivin 2003/41/EY ja 2009/65/EY sekä asetuksen (EY) N:o 1060/2009 ja (EU) N:o 1095/2010 muuttamisesta (EUVL L 174, 1.7.2011, s. 1).

(8) Euroopan parlamentin ja neuvoston asetus (EU) N:o 909/2014, annettu 23 päivänä heinäkuuta 2014, arvopaperitoimituksen parantamisesta Euroopan unionissa sekä arvopaperikeskuksista ja direktiivien 98/26/EY ja 2014/65/EU sekä asetuksen (EU) N:o 236/2012 muuttamisesta (EUVL L 257, 28.8.2014, s. 1).

(9) Komission delegoitu asetus (EU) 2017/574, annettu 7 päivänä kesäkuuta 2016, Euroopan parlamentin ja neuvoston direktiivin 2014/65/EU täydentämisestä liiketoimintakellojen tarkkuustasoa koskevilla teknisillä sääntelystandardeilla (katso tämän virallisen lehden sivu 148).

(10) Komission delegoitu asetus (EU) 2017/590, annettu 28 päivänä heinäkuuta 2016, Euroopan parlamentin ja neuvoston asetuksen (EU) N:o 600/2014 täydentämisestä liiketoimia koskevien tietojen toimivaltaisille viranomaisille ilmoittamista koskevilla teknisillä sääntelystandardeilla (katso tämän virallisen lehden sivu 449).

LIITE I Julkistettavat tiedot Taulukko 1 Kuvaus kaupankäyntijärjestelmän tyypistä ja tiedoista, jotka on julkistettava 3 artiklan mukaisesti Kaupankäyntijärjestelmän tyyppi Kaupankäyntijärjestelmän kuvaus Julkistettavat tiedot Jatkuvaan tarjouskirjahuutokauppaan perustuva kaupankäyntijärjestelmä Järjestelmä, jossa myyntitoimeksiannot ja ostotoimeksiannot täsmäytetään tarjouskirjan ja kaupankäyntialgoritmin avulla jatkuvasti ja automatisoidusti parhaan saatavilla olevan hinnan perusteella. Toimeksiantojen ja niiden kullakin hintatasolla edustamien osakkeiden, talletustodistusten, pörssilistattujen rahastojen, todistusten ja muiden samankaltaisten rahoitusvälineiden kokonaislukumäärä ainakin viidellä parhaalla osto- ja myyntihinnan tasolla. Hintanoteerauksiin perustuva kaupankäyntijärjestelmä Järjestelmä, jossa liiketoimet toteutetaan jatkuvasti osapuolten saatavilla olevien sitovien hintatarjousten perusteella ja joka edellyttää markkinatakaajien ylläpitävän hintatarjouksia, joiden koolla tasapainotetaan jäsenten ja osapuolten tarpeet käydä kauppaa kaupallisessa laajuudessa ja riski, jolle markkinatakaaja altistuu. Kunkin markkinatakaajan hinnaltaan paras osto- ja myyntitarjous osakkeista, talletustodistuksista, pörssilistatuista rahastoista, todistuksista ja muista samankaltaisista rahoitusvälineistä, joilla käydään kaupankäyntijärjestelmässä kauppaa, sekä kyseisiin tarjouksiin sisältyvät volyymit. Julkistettujen hintatarjousten on oltava sitovia rahoitusvälineiden osto- ja myyntitarjouksia, ja niissä on ilmoitettava, millä hinnalla ja kuinka suurina volyymeina rekisteröidyt markkinatakaajat ovat valmiita ostamaan tai myymään kyseisiä rahoitusvälineitä. Suuntaa-antavat tai yksipuoliset hinnat voidaan kuitenkin sallia poikkeuksellisissa markkinaolosuhteissa rajoitetun ajan. Määräajoin toistuvaan huutokauppaan perustuva kaupankäyntijärjestelmä Järjestelmä, joka täsmäyttää toimeksiantoja määräajoin toistuvan huutokaupan ja kaupankäyntialgoritmin avulla automatisoidusti. Hinta, jolla huutokauppajärjestelmä täyttäisi parhaiten kaupankäyntialgoritminsa ehdot osakkeiden, talletustodistusten, pörssilistattujen rahastojen, todistusten ja muiden samankaltaisten rahoitusvälineiden osalta, joilla käydään kauppaa kyseisessä kaupankäyntijärjestelmässä, sekä volyymi, jonka järjestelmän osapuolet voisivat potentiaalisesti toteuttaa kyseiseen hintaan. Tarjouspyyntöjärjestelmä Kaupankäyntijärjestelmä, jossa annetaan yksi tai useampia hintatarjouksia vastauksena yhden tai useamman jäsenen tai osapuolen esittämään tarjouspyyntöön. Ainoastaan pyynnön esittävä jäsen tai osapuoli voi toteuttaa hintatarjouksen. Pyynnön esittävä jäsen tai osapuoli voi toteuttaa liiketoimen hyväksymällä sille pyynnöstä esitetyn hintatarjouksen tai -tarjoukset. Kaikkien jäsenten tai osapuolten esittämät hintatarjoukset ja niihin liittyvät volyymit, jotka järjestelmän sääntöjen mukaan johtaisivat hyväksyttyinä liiketoimeen. Kaikki hintatarjoukset, jotka on esitetty vastauksena tarjouspyyntöön, voidaan julkistaa samanaikaisesti, mutta ne on julkistettava viimeistään, kun niistä tulee toteuttamiskelpoisia. Muu kaupankäyntijärjestelmä Minkä tahansa muun tyyppinen kaupankäyntijärjestelmä, mukaan luettuna hybridijärjestelmä, joka kuuluu vähintään kahteen tässä taulukossa mainittuun kaupankäyntijärjestelmän tyyppiin. Riittävät tiedot kaupankäyntijärjestelmässä kaupankäynnin olevia osakkeita, talletustodistuksia, pörssilistattuja rahastoja, todistuksia ja muita samankaltaisia rahoitusvälineitä koskevien toimeksiantojen tai hintatarjousten määrästä sekä kyseisiin rahoitusvälineisiin liittyvästä kaupankäynti-intressistä; erityisesti rahoitusvälineen viisi parasta osto- ja myyntihintatasoa ja/tai kunkin markkinatakaajan rahoitusvälineestä tekemät kaksisuuntaiset hintatarjoukset, jos hinnanmuodostusmekanismin ominaispiirteet antavat siihen mahdollisuuden.

Taulukko 2 Symbolitaulukko taulukkoa 3 varten Symboli Tietotyyppi Määritelmä {ALPHANUM-n} Enintään n aakkosnumeerista merkkiä Vapaa tekstikenttä. {CURRENCYCODE_3} 3 aakkosnumeerista merkkiä ISO 4217 -standardin mukainen 3-kirjaiminen valuuttakoodi {DATE_TIME_FORMAT} Päivämäärä ja kellonaika ISO 8601 -muodossa Päivämäärä ja kellonaika seuraavassa muodossa: VVVV-KK-PPThh:mm:ss.ddddddZ. — ”VVVV” on vuosi; — ”KK” on kuukausi; — ”PP” on päivä; — ”T” tarkoittaa, että on käytettävä kirjainta ”T”; — ”hh” on tunti; — ”mm” on minuutti; — ”ss.dddddd” on sekunti ja sen desimaalit; — ”Z” on UTC-kellonaika. Päivämäärät ja kellonajat ilmoitetaan UTC-aikoina. {DECIMAL-n/m} Desimaaliluku, jossa on yhteensä enintään n numeroa, joista enintään m numeroa voi olla desimaaleja Numerokenttä, jossa voi olla sekä positiivisia että negatiivisia arvoja. — Desimaalierotin on ”.” (piste). — Negatiivisten lukujen edessä on ”–” (miinusmerkki). Arvot pyöristetään, eikä niitä lyhennetä. {ISIN} 12 aakkosnumeerista merkkiä ISO 6166 -standardin mukainen ISIN-koodi. {MIC} 4 aakkosnumeerista merkkiä ISO 10383 -standardin mukainen kaupankäyntipaikan koodi.

Taulukko 3 Luettelo kaupan jälkeiseen avoimuuteen liittyvistä tiedoista Kentän tunniste Kuvaus ja julkistettavat tiedot Toteuttamispaikan tai julkistamispaikan tyyppi Taulukon 2 mukaisesti käytettävä muoto Kaupan päivämäärä ja kellonaika Päivämäärä ja kellonaika, joina liiketoimi on toteutettu. Kauppapaikassa toteutettujen liiketoimien osalta tarkkuusasteen on oltava delegoidun asetuksen (EU) 2017/574 2 artiklan mukainen. Muualla kuin kauppapaikassa toteutettujen liiketoimien osalta ilmoitetaan päivämäärä ja kellonaika, joina osapuolet sopivat seuraavien kenttien sisällöstä: määrä, hinta, valuutat kentissä 31, 34 ja 44 delegoidun asetuksen (EU) 2017/590 liitteessä I olevan taulukon 2 mukaisesti, rahoitusvälineen tunnistekoodi, rahoitusvälinen luokittelu ja kohde-etuutena olevan rahoitusvälineen koodi soveltuvin osin. Muualla kuin kauppapaikassa toteutettujen liiketoimien osalta aika ilmoitetaan vähintään lähimmän sekunnin tarkkuudella. Jos liiketoimi johtuu toimeksiannosta, jonka kyseisen toimeksiannon toteuttava yritys on siirtänyt asiakkaan puolesta kolmannelle osapuolelle, eikä siirto ole täyttänyt delegoidun asetuksen (EU) 2017/590 4 artiklassa säädettyjä edellytyksiä, toimeksiannon siirron päivämäärän ja kellonajan sijasta on ilmoitettava liiketoimen päivämäärä ja kellonaika. Säännelty markkina (RM), monenkeskinen kaupankäyntijärjestelmä (MTF), organisoitu kaupankäyntijärjestelmä (OTF). Hyväksytty julkistamisjärjestely (APA) Konsolidoitujen kauppatietojen tarjoaja (CTP) {DATE_TIME_FORMAT} Rahoitusvälineen tunnistekoodi Koodi, jolla rahoitusväline yksilöidään RM, MTF APA CTP {ISIN} Hinta Liiketoimen kauppahinta, lukuun ottamatta mahdollista provisiota ja kertynyttä korkoa. Jos hinta ilmoitetaan rahamääräisenä, se on ilmoitettava päävaluutan määräisenä. Jos hintaa ei ole raportointihetkellä saatavilla mutta asia on vireillä, merkitään ”PNDG”. Jos hinta ei ole sovellettavissa, kenttä jätetään tyhjäksi. Tässä kentässä ilmoitettujen tietojen on oltava yhdenmukaisia kentässä ”Määrä” ilmoitettujen arvojen kanssa. RM, MTF APA CTP {DECIMAL-18/13}, jos hinta ilmaistaan rahallisena arvona {DECIMAL-11/10}, jos hinta ilmaistaan prosentteina tai tuottona ”PNDG”, jos hintaa ei ole saatavilla Hinnan valuutta Valuutta, jonka määräisenä hinta ilmaistaan (sovelletaan, jos hinta ilmaistaan rahallisena arvona). RM, MTF APA CTP {CURRENCYCODE_3} Määrä Rahoitusvälineiden yksiköiden lukumäärä Rahoitusvälineen nimellisarvo tai rahallinen arvo. Tässä kentässä ilmoitettujen tietojen on oltava yhdenmukaisia kentässä ”Hinta” ilmoitettujen arvojen kanssa. RM, MTF APA CTP {DECIMAL-18/17}, jos määrä ilmaistaan yksiköiden lukumääränä {DECIMAL-18/5}, jos määrä ilmaistaan rahallisena arvona tai nimellisarvona Toteuttamispaikka Sen paikan yksilöiminen, jossa toimeksianto on toteutettu. Kauppapaikassa toteutetuista liiketoimista käytetään ISO 10383 -standardin mukaista ”segment MIC” -koodia. Jos ”segment MIC” -koodia ei ole olemassa, käytetään ”operating MIC” -koodia. Rahoitusvälineistä, jotka on otettu kaupankäynnin kohteeksi tai joilla käydään kauppaa kauppapaikassa, käytetään MIC-koodia ”XOFF”, jos rahoitusvälinettä koskevaa liiketoimea ei toteuteta kauppapaikassa, kauppojen sisäisessä toteuttajassa tai organisoidussa kauppapaikassa unionin ulkopuolella. Rahoitusvälineistä, jotka on otettu kaupankäynnin kohteeksi tai joilla käydään kauppaa kauppapaikassa, käytetään koodia ”SINT”, jos rahoitusvälinettä koskeva liiketoimi toteutetaan kauppojen sisäisessä toteuttajassa. RM, MTF APA CTP Kauppapaikat: {MIC} Kauppojen sisäiset toteuttajat: ”SINT” Julkistamisen päivämäärä ja kellonaika Päivämäärä ja kellonaika, joina kauppapaikka tai hyväksytty julkistamisjärjestely on julkistanut liiketoimen. Kauppapaikassa toteutettujen liiketoimien osalta tarkkuusasteen on oltava delegoidun asetuksen (EU) 2017/574 2 artiklan mukainen. Muualla kuin kauppapaikassa toteutettujen liiketoimien osalta päivämäärä ja kellonaika ilmoitetaan vähintään lähimmän sekunnin tarkkuudella. RM, MTF APA CTP {DATE_TIME_FORMAT} Julkistamispaikka Koodi, jolla yksilöidään liiketoimen julkistava kauppapaikka tai hyväksytty julkistamisjärjestely CTP Kauppapaikka: {MIC} APA: ISO 10383 -standardin mukainen ”segment MIC” -koodi (4 merkkiä), jos saatavilla. Muussa tapauksessa 4-merkkinen koodi, sellaisena kuin se on julkistettu raportointipalvelujen tarjoajia koskevassa luettelossa EAMV:n verkkosivustolla. Liiketoimen tunnistekoodi Kauppapaikkojen (komission delegoidun asetuksen (EU) 2017/580 (1) asetuksen (EU) 12 artiklan mukaisesti) ja hyväksyttyjen julkistamisjärjestelyjen antama aakkosnumeerinen koodi. Liiketoimen tunnistekoodin on oltava jokaisen ISO 10383 -standardin mukaisen ”segment MIC” -koodin sekä jokaisen kaupankäyntipäivän osalta yksilöllinen, johdonmukainen ja pysyvä. Jos kauppapaikka ei käytä ”segment MIC” -koodeja, liiketoimen tunnistekoodin on oltava jokaisen ”operating MIC” -koodin ja jokaisen kaupankäyntipäivän osalta yksilöllinen, johdonmukainen ja pysyvä. Jos hyväksytty julkistamisjärjestely ei käytä MIC-koodeja, annetaan 4-merkkinen yksilöllinen, johdonmukainen ja pysyvä koodi hyväksytyn julkistamisjärjestelyn ja kaupankäyntipäivän yksilöimiseksi. Liiketoimen tunnistekoodin komponentit eivät saa mahdollistaa sen liiketoimen vastapuolten tunnistamista, jolle kyseinen koodi on annettu. RM, MTF APA CTP {ALPHANUM-52}

Taulukko 4 Luettelo kaupan jälkeiseen avoimuuteen liittyvistä merkinnöistä Merkintä Nimi Toteuttamispaikan tai julkistamispaikan tyyppi Kuvaus ”BENC” Viitearvoon perustuvia liiketoimia koskeva merkintä RM, MTF APA CTP Liiketoimet, jotka toteutetaan sellaisen hinnan perusteella, joka lasketaan useina ajankohtina tietyn viitearvon mukaisesti, kuten volyymipainotettu keskihinta tai aikapainotettu keskihinta. ”ACTX” Välittäjän täsmäyttämiä asiakaskauppoja koskeva merkintä APA CTP Liiketoimet, joissa sijoituspalveluyritys on koonnut yhteen asiakkaiden toimeksiantoja ja joissa osto ja myynti toteutetaan yhtenä toimeksiantona ja niiden volyymit ja hinnat ovat samat. ”NPFT” Hinnanmuodostukseen vaikuttamattomia liiketoimia koskeva merkintä RM, MTF CTP Delegoidun asetuksen 13 artiklassa luetellut liiketoimet, joissa rahoitusvälineiden osto tai myynti määräytyy muiden tekijöiden kuin rahoitusvälineen nykyhetken markkina-arvon perusteella. ”TNCP” Sellaisia liiketoimia koskeva merkintä, jotka eivät vaikuta hinnanmuodostusprosessiin asetuksen (EU) N:o 600/2014 23 artiklaa sovellettaessa RM, MTF APA CTP Delegoidun asetuksen 2 artiklassa luetellut liiketoimet, jotka eivät vaikuta hinnanmuodostusprosessiin asetuksen (EU) N:o 600/2014 23 artiklaa sovellettaessa. ”SDIV” Erityistä osinkoliiketoimea koskeva merkintä RM, MTF APA CTP Liiketoimet, jotka toteutetaan ilman osinkoa, jolloin osinko tai muu voitto-osuus lankeaa ostajalle eikä myyjälle; tai jotka toteutetaan osinkoineen, jolloin osinko tai muu voitto-osuus lankeaa myyjälle eikä ostajalle. ”LRGS” Kaupan jälkeen lykättyinä julkistettuja kooltaan suuria liiketoimia koskeva merkintä RM, MTF APA CTP Liiketoimet, jotka ovat suuria tavanomaiseen markkinakokoon verrattuina ja joissa julkistamista voidaan lykätä 15 artiklan nojalla. ”RFPT” Viitehintaan perustuvia liiketoimia koskeva merkintä RM, MTF CTP Liiketoimet, jotka toteutetaan asetuksen (EU) N:o 600/2014 4 artiklan 1 kohdan a alakohdan mukaisesti toimivissa järjestelmissä. ”NLIQ” Likvidejä rahoitusvälineitä koskevia sopimuskauppoja koskeva merkintä RM, MTF CTP Liiketoimet, jotka toteutetaan asetuksen (EU) N:o 600/2014 4 artiklan 1 kohdan b alakohdan i alakohdan mukaisesti. ”OILQ” Epälikvidejä rahoitusvälineitä koskevia sopimuskauppoja koskeva merkintä RM, MTF CTP Liiketoimet, jotka toteutetaan asetuksen (EU) N:o 600/2014 4 artiklan 1 kohdan b alakohdan ii alakohdan mukaisesti. ”PRIC” Muiden ehtojen kuin markkinahinnan alaisia sopimuskauppoja koskeva merkintä RM, MTF CTP Liiketoimet, jotka toteutetaan asetuksen (EU) N:o 600/2014 4 artiklan 1 kohdan b alakohdan ii alakohdan sekä 6 artiklan mukaisesti. ”ALGO” Algoritmisia liiketoimia koskeva merkintä RM, MTF CTP Liiketoimet, joiden toteuttaminen johtuu siitä, että sijoituspalveluyritys harjoittaa direktiivin 2014/65/EU 4 artiklan 1 kohdan 39 alakohdassa määriteltyä algoritmista kaupankäyntiä. ”SIZE” Vakioitua markkinakokoa suurempia liiketoimia koskeva merkintä APA CTP Kauppojen sisäisessä toteuttajassa toteutetut liiketoimet, joissa saapuva toimeksianto on ollut kooltaan 11 artiklan mukaisesti määritettyä vakioitua markkinakokoa suurempi. ”ILQD” Epälikvidejä rahoitusvälineitä koskevia liiketoimia koskeva merkintä APA CTP Komission delegoidun asetuksen (EU) 2017/567 (2) 1–9 artiklan mukaisesti määritettyjä epälikvidejä rahoitusvälineitä koskevat liiketoimet, jotka toteutetaan kauppojen sisäisessä toteuttajassa. ”RPRI” Paremmalla hinnalla toteutettuja liiketoimia koskeva merkintä APA CTP Liiketoimet, jotka toteutetaan kauppojen sisäisessä toteuttajassa paremmalla hinnalla asetuksen (EU) N:o 600/2014 15 artiklan 2 kohdan a alakohdan mukaisesti. ”CANC” Peruutusmerkintä RM, MTF APA CTP Kun aiemmin julkistettu liiketoimi peruutetaan. ”AMND” Muutosmerkintä RM, MTF APA CTP Kun aiemmin julkistettua liiketoimea muutetaan. ”DUPL” Liiketoimia koskevien ilmoitusten kaksoiskappaleita koskeva merkintä APA Kun liiketoimesta ilmoitetaan useammalle kuin yhdelle hyväksytylle julkistamisjärjestelylle delegoidun asetuksen (EU) 2017/571 17 artiklan 1 kohdan mukaisesti. (1) Komission delegoitu asetus (EU) 2017/580, annettu 24 päiänä kesäkuuta 2016, Euroopan parlamentin ja neuvoston asetuksen (EU) N:o 600/2014 täydentämisestä rahoitusvälineitä koskeviin toimeksiantoihin liittyvien tietojen säilyttämistä koskevilla teknisillä sääntelystandardeilla (katso tämän virallisen lehden sivu 193). (2) Komission delegoitu asetus (EU) 2017/567, annettu 18 päivänä toukokuuta 2016, Euroopan parlamentin ja neuvoston asetuksen (EU) N:o 600/2014 täydentämisestä määritelmien, avoimuuden, sijoitussalkun tiivistämisen sekä tuotteita koskeviin interventioihin ja positioiden hallintaan kohdistettavien valvontatoimenpiteiden osalta (katso tämän virallisen lehden sivu 90).

LIITE II Toimeksiannot, jotka ovat suuria tavanomaiseen markkinakokoon verrattuina, ja vakioidut markkinakoot sekä lykätyt julkistamiset ja määräajat Taulukko 1 Osakkeita ja talletustodistuksia koskevat toimeksiannot, jotka ovat suuria tavanomaiseen markkinakokoon verrattuina Keskimääräinen päivävaihto (KPV) euroina KPV < 50 000 50 000 ≤ KPV < 100 000 100 000 ≤ KPV < 500 000 500 000 ≤ KPV < 1 000 000 1 000 000 ≤ KPV < 5 000 000 5 000 000 ≤ KPV < 25 000 000 25 000 000 ≤ KPV < 50 000 000 50 000 000 ≤ KPV < 100 000 000 KPV ≥ 100 000 000 Tavanomaista markkinakokoa suuremman toimeksiannon vähimmäiskoko euroina 15 000 30 000 60 000 100 000 200 000 300 000 400 000 500 000 650 000

Taulukko 2 Todistuksia ja muita samankaltaisia rahoitusvälineitä koskevat toimeksiannot, jotka ovat suuria tavanomaiseen markkinakokoon verrattuina Keskimääräinen päivävaihto (KPV) euroina KPV < 50 000 KPV ≥ 50 000 Tavanomaista markkinakokoa suuremman toimeksiannon vähimmäiskoko euroina 15 000 30 000

Taulukko 3 Vakioidut markkinakoot Liiketoimien keskimääräinen arvo (LKA) euroina LKA < 20 000 20 000 ≤ LKA < 40 000 40 000 ≤ LKA < 60 000 60 000 ≤ LKA < 80 000 80 000 ≤ LKA < 100 000 100 000 ≤ LKA < 120 000 120 000 ≤ LKA < 140 000 Jne. Vakioitu markkinakoko 10 000 30 000 50 000 70 000 90 000 110 000 130 000 Jne.

Taulukko 4 Osakkeita ja talletustodistuksia koskevat lykätyn julkistamisen kynnysarvot ja määräajat Keskimääräinen päivävaihto (KPV) euroina Julkistamisen lykkäämiseen vaadittu liiketoimen vähimmäiskoko euroina Julkistamisen määräaika liiketoimen jälkeen > 100 milj. 10 000 000 60 minuuttia 20 000 000 120 minuuttia 35 000 000 Kaupankäyntipäivän päättyessä 50 milj. – 100 milj. 7 000 000 60 minuuttia 15 000 000 120 minuuttia 25 000 000 Kaupankäyntipäivän päättyessä 25 milj. – 50 milj. 5 000 000 60 minuuttia 10 000 000 120 minuuttia 12 000 000 Kaupankäyntipäivän päättyessä 5 milj. – 25 milj. 2 500 000 60 minuuttia 4 000 000 120 minuuttia 5 000 000 Kaupankäyntipäivän päättyessä 1 milj. – 5 milj. 450 000 60 minuuttia 750 000 120 minuuttia 1 000 000 Kaupankäyntipäivän päättyessä 500 000 –1 milj. 75 000 60 minuuttia 150 000 120 minuuttia 225 000 Kaupankäyntipäivän päättyessä 100 000 –500 000 30 000 60 minuuttia 80 000 120 minuuttia 120 000 Kaupankäyntipäivän päättyessä 50 000 –100 000 15 000 60 minuuttia 30 000 120 minuuttia 50 000 Kaupankäyntipäivän päättyessä < 50 000 7 500 60 minuuttia 15 000 120 minuuttia 25 000 Seuraavan kaupankäyntipäivän päättyessä

Taulukko 5 Pörssilistattuja rahastoja koskevat lykätyn julkistamisen kynnysarvot ja määräajat Julkistamisen lykkäämiseen vaadittu liiketoimen vähimmäiskoko euroina Julkistamisen määräaika liiketoimen jälkeen 10 000 000 60 minuuttia 50 000 000 Kaupankäyntipäivän päättyessä

Taulukko 6 Todistuksia ja muita samankaltaisia rahoitusvälineitä koskevat lykätyn julkistamisen kynnysarvot ja määräajat Keskimääräinen päivävaihto (KPV) euroina Julkistamisen lykkäämiseen vaadittu liiketoimen vähimmäiskoko euroina Julkistamisen määräaika liiketoimen jälkeen KPV < 50 000 15 000 120 minuuttia 30 000 Kaupankäyntipäivän päättyessä KPV ≥ 50 000 30 000 120 minuuttia 60 000 Kaupankäyntipäivän päättyessä